ప్రపంచ మార్కెట్ల పరుగులు
- లాభాల్లోనే అన్ని దేశాల సూచీలు
- సెన్సెక్స్‌లో 516 పాయింట్ల ర్యాలీ
ముంబయి: అంతర్జాతీయ పరిణామాల నేపథ్యంలో గురువారం దేశీయ స్టాక్‌ మార్కెట్లు 2 శాతం వరకు పెరిగాయి. అమెరికా ఫెడరల్‌ రిజర్వు ఇప్పట్లో వడ్డీ రేట్లను పెంచకపోవచ్చని సంకేతాలు రావడం, అగ్రరాజ్యం మన్నికైన వస్తువుల కోసం చేసిన ఆర్డర్లలో వృద్ధి నమోదు అయిందన్న గణాంకాలు అక్కడి మార్కెట్లలో ఉత్సాహాన్ని నింపాయి. దీంతో అమెరికా మార్కెట్లు నాలుగేళ్లలోనే ఎప్పుడు లేనంత ఒక్కరోజు గరిష్ఠ లాభాలను ఆర్జించాయి. ఈ పరిణామాలకు చైనాతో పాటు ఆసియా మార్కెట్ల నుంచి అనుకూల స్పందన లభించింది. దీంతో ప్రపంచ మార్కెట్లనీ పరుగులు పెట్టాయి. ప్రధాన మార్కెట్లకు మద్దతు లభించింది. యూరోపియన్‌ మార్కెట్లు లాభాలలో నడవడానికి తోడు అంతర్జాతీయ మార్కెట్లో రూపాయి మారకం విలువ పుంజుకోవడం, చమురు ధరల్లో స్థిరత్వం దేశీయ మదుపరుల్లో విశ్వాసాన్ని నింపింది. ఫలితంగా బీఎస్‌ఈ సెన్సెక్స్‌ 516.53 పాయింట్ల మేర రాణించి 26,231.19 పాయింట్ల వద్ద స్థిర పడింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 157.10 పాయింట్లు పెరిగి 7,948.95 వద్ద ముగిసింది. బీఎస్‌ఈఇలో రంగాల వారిగా కన్సూమర్‌ డ్యూరెబుల్స్‌ సూచీ అత్యధికంగా 5.11 శాతం పెరిగింది. ఇదే క్రమంలో రియాల్టీ సూచీ 4.02 శాతం, ఆయిల్‌ అండ్‌ గ్యాస్‌ 2.03 శాతం, వైద్య సూచీ 2.93 శాతం చొప్పున పెరిగాయి. సెన్సెక్స్‌లో హెచ్‌డిఎఫ్‌సి 8.41 శాతం, విఇడిఎల్‌ 6.55 శాతం, టాటా స్టీల్‌ 4.8 శాతం, లూపిన్‌ 4.79 శాతం, సిప్లా 3.95 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు భెల్‌ 3.54 శాతం, బజాజ్‌ ఆటో 2.4 శాతం, టాటా మోటార్స్‌ 0.62 శాతం, ఎన్‌టిపిసి 0.50 శాతం, హీరో మోటో కార్ప్‌ 0.47 శాతం చొప్పున అధికంగా నష్టపోయిన వాటిలో టాప్‌లో ఉన్నాయి. బిఎస్‌ఇలో మిడ్‌క్యాప్‌ సూచీ 2.3 శాతం, స్మాల్‌క్యాప్‌ సూచీ 2.5 శాతం చొప్పున రాణించాయి. మొత్తంగా బిఎస్‌ఇలో మదుపర్ల మద్దతుతో 2000 స్టాక్స్‌ లాభాల్లో ముగియగా, మరోవైపు 678 స్టాక్స్‌ నష్టాలను చవి చూశాయి. సెన్సెక్స్‌లో 21 స్టాక్‌లు లాభాల్లో నిలిచాయి.
మీ స్నేహితులకు రికమెండ్ చెయ్యండి